[pic] | ЕВРОПЕЙСКА КОМИСИЯ |

Брюксел, 19.11.2010

COM(2010) 684 окончателен

2010/0332 (NLE)

Предложение за

РЕГЛАМЕНТ ЗА ИЗПЪЛНЕНИЕ НА СЪВЕТА

за прекратяване на антидъмпинговата процедура във връзка с вноса на глифозат с произход от Китайската народна република

ОБЯСНИТЕЛЕН МЕМОРАНДУМ

1. КОНТЕКСТ НА ПРЕДЛОЖЕНИEТО

2. Основания за и цели на предложението

Настоящото предложение се отнася до прилагането на Регламент (ЕО) № 1225/2009 на Съвета от 30 ноември 2009 г. за защита срещу дъмпингов внос от страни, които не са членки на Европейската общност (наричан по-долу „основният регламент“), в процедурата относно вноса на глифозат с произход от Китайската народна република.

- Общ контекст

Настоящото предложение е направено в контекста на прилагането на основния регламент и е резултат от разследване, проведено в съответствие със съществените и процедурните изисквания, посочени в основния регламент.

- Съществуващи разпоредби в областта на предложението

Регламент (ЕО) № 1683/2004 на Съвета[1] от 24 септември 2004 г. за въвеждане на окончателно антидъмпингово мито върху внос на глифозат с произход от Китайската народна република.

Решение № 383/2009 на Комисията[2] от 14 май 2009 г. за суспендиране на окончателното антидъмпингово мито, наложено с Регламент (ЕО) № 1683/2004 на Съвета върху внос на глифозат с произход от Китайската народна република.

Регламент за изпълнение (ЕС) № 126/2010 на Съвета[3] от 11 февруари 2010 г. за удължаване на периода на суспендиране на окончателното антидъмпингово мито, наложено с Регламент (ЕО) № 1683/2004 върху вноса на глифозат с произход от Китайската народна република.

- Съгласуваност с други политики и цели на Съюза

Не се прилага.

3. КОНСУЛТАЦИЯ СЪС ЗАИНТЕРЕСОВАНИТЕ СТРАНИ И ОЦЕНКА НА ВЪЗДЕЙСТВИЕТО

4. Консултация със заинтересовани страни

Заинтересованите страни, засегнати от процедурата, вече имаха възможността да защитят интересите си по време на разследването в съответствие с разпоредбите на основния регламент.

- Събиране и използване на експертни становища

Не бяха необходими външни експертни становища.

- Оценка на въздействието

Настоящото предложение е резултат от прилагането на основния регламент.

Основният регламент не съдържа разпоредби за извършването на обща оценка на въздействието, но съдържа изчерпателен списък на условията, които трябва да бъдат оценени.

5. ПРАВНИ ЕЛЕМЕНТИ НА ПРЕДЛОЖЕНИЕТО

6. Обобщение на предлаганите мерки

На 29 септември 2009 г. Комисията започна преразглеждане с оглед изтичане на срока на антидъмпинговите мерки, които понастоящем са в сила по отношение на глифозат с произход от Китайската народна република. Искането беше подадено от Европейската асоциация по глифозата (EGA) (наричана по-долу „заявителят“) от името на производители, представляващи цялото производство на глифозат в Съюза.

Разследването има за цел да установи дали има вероятност изтичането на срока на действие на мерките да доведе до продължаване или възобновяване на дъмпинга и до възобновяване на причиняваната от него вреда на промишлеността на Съюза.

В хода на разследването заявителят официално оттегли искането си за преразглеждане с оглед изтичане на срока на действие на мерките.

След това оттегляне Комисията не намери аргументи, които да сочат, че би могло да бъде оправдано от гледна точка на интереса на Съюза евентуално продължаване на разследването в рамките на преразглеждането, поради което предлага разследването да се прекрати, а мерките — да се отменят.

Поради това се предлага Съветът да приеме приложеното предложение за регламент, който следва да бъде публикуван в Официален вестник на Европейския съюз възможно най-скоро и при всички обстоятелства — не по-късно от 22 декември 2010 г.

- Правно основание

Регламент (ЕО) № 1225/2009 на Съвета от 30 ноември 2009 г. за защита срещу дъмпингов внос от страни, които не са членки на Европейската общност.

- Принцип на субсидиарност

Предложението попада в обхвата на изключителната компетентност на Европейския съюз. Следователно принципът на субсидиарност не се прилага.

- Принцип на пропорционалност

Настоящото предложение е в съответствие с принципа на пропорционалност по следните причини:

Формата на действието е описана в горепосочения основен регламент и не оставя възможност за решение на национално равнище.

Не е необходимо да се посочва как финансовата и административната тежест върху Съюза, националните правителства, регионалните и местните власти, стопанските субекти и гражданите е сведена до минимум и е пропорционална на целта на предложението.

- Избор на инструменти

Предлагани инструменти: регламент.

Други средства не биха били подходящи поради следната причина:

Други средства не биха били подходящи, защото основният регламент не предвижда алтернативни възможности.

7. ОТРАЖЕНИЕ ВЪРХУ БЮДЖЕТА

Предложението няма отражение върху бюджета на Съюза.

2010/0332 (NLE)

Предложение за

РЕГЛАМЕНТ ЗА ИЗПЪЛНЕНИЕ НА СЪВЕТА

за прекратяване на антидъмпинговата процедура във връзка с вноса на глифозат с произход от Китайската народна република

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за функционирането на Европейския съюз,

като взе предвид Регламент (ЕО) № 1225/2009 на Съвета от 30 ноември 2009 г. за защита срещу дъмпингов внос на стоки от страни, които не са членки на Европейската общност[4] (наричан по-долу „основният регламент“), и по-специално член 9 и член 11, параграф 2 от него,

като взе предвид предложението на Европейската комисия (наричана по-долу „Комисията“), представено след консултация с Консултативния комитет,

като има предвид, че:

8. ПРОЦЕДУРА

9. Мерки, които понастоящем са в сила

10. След провеждането на разследване в рамките на преразглеждането в съответствие с член 11, параграф 2 от основния регламент, с Регламент (ЕО) № 1683/2004[5] Съветът наложи окончателно антидъмпингово мито върху вноса на глифозат с произход от Китайската народна република, към момента попадащ под кодове по КН ex 2931 00 99 и ex 3808 93 27 (наричан по-долу „разглежданият продукт“). Действието на това мито бе разширено, така че да обхване и вноса на глифозат, изпращан от Малайзия (независимо дали е деклариран с произход от Малайзия или не), с изключение на вноса, произведен от Crop Protection (M) Sdn. Bhd., както и вноса на глифозат, изпращан от Тайван (независимо дали е деклариран с произход от Тайван или не), с изключение на вноса, произведен от Sinon Corporation. Антидъмпинговото мито е в размер на 29,9 %.

11. С Решение 2009/383/ЕО[6] Комисията суспендира окончателното антидъмпингово мито за период от девет месеца, считано от 16 май 2009 г. Впоследствие с Регламент 126/2010[7] Съветът удължи периода на суспендиране с една година, считано от 14 февруари 2010 г.

12. Искане за преразглеждане

13. След публикуването на известие за предстоящо изтичане на срока на действие на антидъмпинговите мерки, които понастоящем са в сила по отношение на вноса на глифозат с произход от Китайската народна република, на 29 юни 2009 г. в Комисията постъпи искане да преразгледа споменатите мерки на основание член 11, параграф 2 от основния регламент.

14. Искането беше подадено от Европейската асоциация по глифозата (EGA) (наричана по-долу „заявителят“) от името на производители, представляващи цялото производство на глифозат в Съюза.

15. Искането съдържа prima facie доказателства, сочещи, че изтичането на срока на действие на мерките вероятно ще доведе до продължаване или възобновяване на дъмпинга и на причиняваната от него вреда на промишлеността на Съюза.

16. Откриване на процедура

17. Съответно, след консултация с Консултативния комитет, Комисията предприе, с известие, публикувано в Официален вестник на Европейския съюз [8], антидъмпингова процедура във връзка с вноса в Европейския съюз на глифозат, понастоящем попадащ под кодове КН ex 2931 00 99 и ex 3808 93 27 и с произход от Китайската народна република.

18. Комисията официално уведоми производителите износители, засегнатите вносители, представителите на Китайската народна република, представителните организации на потребителите, а също и производителите от Съюза за започването на разследването в рамките на преразглеждането. На заинтересованите страни бе предоставена възможността да представят становищата си в писмен вид и да поискат да бъдат изслушани в срока, посочен в известието за започване на процедура.

19. ОТТЕГЛЯНЕ НА ИСКАНЕТО

20. С писмо до Комисията от 21 септември 2010 г. заявителят официално оттегли своето искане.

21. В съответствие с член 9, параграф 1 и член 11, параграф 2 от основния регламент при оттегляне на искане за преразглеждане процедурата може да бъде прекратена, освен ако прекратяването не би било в интерес на Съюза.

22. Преценено бе, че настоящата процедура следва да бъде прекратена, тъй като разследването не извади наяве никакви доводи, които да сочат, че такова прекратяване не би било в интерес на Съюза. Заинтересованите страни бяха информирани за това и им бе предоставена възможността да направят коментар. Не бяха получени обаче никакви коментари, които да са в състояние да променят настоящото съждение.

23. По тази причина бе направено заключението, че процедурата по преразглеждане с оглед изтичане на срока на действие на антидъмпинговите мерки във връзка с вноса в Съюза на глифозат с произход от Китайската народна република следва да бъде прекратена, а съществуващите мерки — да бъдат отменени,

ПРИЕ НАСТОЯЩИЯ РЕГЛАМЕНТ:

Член 1

С настоящото се отменят антидъмпинговите мерки, отнасящи се до вноса на глифозат, който понастоящем попада под кодове по КН ex 2931 00 99 и 3808 93 27 и е с произход от Китайската народна република, а процедурата във връзка с този внос се прекратява.

Член 2

Настоящият регламент влиза в сила на следващия ден след датата на публикуването му в Официален вестник на Европейския съюз .

Настоящият регламент е задължителен в своята цялост и се прилага пряко във всички държави-членки.

Съставено в Брюксел на […] година.

За Съвета,

Председател

[1] OВ L 303, 30.9.2004 г., стр. 1.

[2] OВ L 120, 15.5.2009 г., стр. 20.

[3] OВ L 40, 13.2.2010 г., стр. 1.

[4] OВ L 343, 22.12.2009 г., стр. 51.

[5] OВ L 303, 30.9.2004 г., стр. 1.

[6] OВ L 120, 15.5.2009 г., стр. 20.

[7] OВ L 40, 13.2.2010 г., стр. 1.

[8] OВ C 234, 29.9.2009 г., стр. 9.